|  |  |
| --- | --- |
|  | \*P/1799654\* |

**REPUBLIKA HRVATSKA**

SPLITSKO-DALMATINSKA ŽUPANIJA

GRAD SPLIT

Upravni odjel za komunalno gospodarstvo, redarstvo i mjesnu samoupravu

KLASA: 340-01/18-01/602

URBROJ: 2181/01-11/1-18-1

Split, 7. rujna 2018. godine

GRADSKOM VIJEĆU GRADA SPLITA

- ovdje -

|  |  |
| --- | --- |
| **PREDMET :** | Nacrt Prijedloga o donošenju Odluke o uličnim zabavljačima na javnim površinama Grada Splita |
| **PRAVNI TEMELJ:** | Članak. 104. Zakon o komunalnom gospodarstvu („Narodne novine“ br. 68/18, Članak 36. Statuta Grada Splita („Službeni glasnik Grada Splita“ br. 17/09, 11/10, 18/13, 39/13, 46/13 – pročišćeni tekst) i Odluka o komunalnom redu („Službeni glasnik Grada Splita“ br. 11/11 i 32/16) |
| **STRUČNA OBRADA:** | Upravni odjel za komunalno gospodarstvo i redarstvo |
| **NADLEŽNOST ZA DONOŠENJE:** | Gradsko vijeće |
| **PROCJENA POTREBNIH SREDSTAVA ZA PROVOĐENJE AKTA** | Za provedbu ove Odluke nije potrebno osigurati novčana sredstva iz proračuna |
| **IZVJESTITELJ:** | Damir Babić |

**IZRAĐIVAČ AKTA: PROČELNIK:**

Luka Strinić, dipl. iur. Damir Babić, dipl. ing. građ.

Na temelju članka 104. Zakona o komunalnom gospodarstvu („Narodne novine„ br. 68/18), članka. 1. Odluke o komunalnom redu („Službeni glasnik Grada Splita“ br. 11/11 i 32/16) i članka 36. Statuta Grada Splita („Službeni glasnik Grada Splita“ br. 17/09, 11/10, 18/13, 39/13, 46/13 – pročišćeni tekst) Gradsko vijeće Grada Splita na \_\_\_\_\_ sjednici, održanoj \_\_\_\_\_\_\_\_\_\_\_ 2018. g. donosi slijedeću

**ODLUKU**

**o uličnim zabavljačima na javnim površinama Grada Splita**

1. **OPĆE ODREDBE**

**Članak 1.**

Ovom Odlukom se reguliraju uvjeti i lokacije pružanja usluga zabave od strane fizičkih osoba pod pojmom uličnih zabavljača na javnim površinama i to:

* fizičke osobe koje sa glazbom pružaju uslugu zabave i služe se lako prenosivim glazbenim instrumentima bez upotrebe pojačivača zvuka vode se pod nazivom ulični svirači.
* fizičke osobe koje pružaju uslugu zabavu žongliranjem, artisti, mađioničari, klauni i sl. vode se pod nazivom ulični zabavljači.

Odredbe ove Odluke se ne odnose na organizirane zabavne događaje od strane Grada Splita, Turističke zajednice i na klapsko pjevanje.

**Članak 2.**

Lokacije na kojima mogu nastupati ulični svirači su:

* Marmontova ulica (s južne strane Pirje)
* Marmontova ulica (nasuprot Ilićevog prolaza)
* Ulica Kralja Tomislava sa istočne strane galerije umjetnina
* Klaićeva poljana
* Porinova ulica

Dozvoljeno vrijeme pružanja usluga zabave je od 17:00 – 22:00.

Ulični zabavljači (žongleri, artisti, mađioničari, klauni i sl.) mogu pružati uslugu zabave na lokacijama:

* Strossmayerov park
* Marmontova ulica
* Obala HNP
* Trg Republike
* Plato pored hotela Bellevue i zgrade FINE

Dozvoljeno vrijeme pružanja usluge zabave je od 10:00 – 24:00.

1. **UVJETI I IZBOR ZABAVLJAČA**

**Članak 3.**

Izbor uličnih svirača i zabavljača predviđenih člankom 1. ove Odluke obavit će Služba za kulturu, umjetnosti i staru gradsku jezgru i Turistička zajednica Grada Splita putem javnog poziva koji mora biti objavljen do 15.05. za tekuću godinu. Ukoliko ne bude primjerenog odaziva, javni poziv se ponavlja.

Odobrenje o korištenju javne površine u svrhu pružanja usluge zabave donosi Služba za kulturu, umjetnost i staru gradsku jezgru uz prethodnu suglasnost Upravnog odjela nadležnog za javne površine. Odobrenje mora sadržavati lokaciju na kojoj će se pružati usluga zabave, vrijeme pružanja usluga zabave, način izvođenja i zauzimanja javne površine te drugi uvjeti.

**Članak 4.**

Zabranjeno je zauzimanje javne površine i pružanje usluge zabave od strane uličnih svirača i zabavljača bez odobrenja ili suprotno dobivenom odobrenju.

1. **NADZOR**

**Članak 5.**

Nadzor nad provođenjem ove Odluke provode komunalni redari Grada Splita.

**Članak 6.**

U obavljanju nadzora nad provođenjem odredbi ove Odluke, komunalni redari ovlašteni su:

* pregledavati isprave na temelju kojih se može utvrditi identitet stranke i drugih osoba vezanih za predmet nadzora
* uzimati izjave stranaka i drugih osoba
* zatražiti od stranke i drugih osoba dokumentaciju
* prikupljati dokaze na vizualni i drugi način
* naplatiti novčanu kaznu na mjestu počinjenja prekršaja
* izdati obvezni prekršajni nalog
* donositi rješenje radi provedbe ove Odluke

**Članak 7.**

Policija prema svojim ovlastima pruža pomoć komunalnom redaru ako prilikom provođenja komunalnog nadzora ili u postupku izvršenja rješenja opravdano očekuje pružanje otpora, sukladno posebnim propisima.

1. **KAZNENE ODREDBE**

**Članak 8.**

Za prekršaj iz ove Odluke kaznit će se novčanom kaznom fizička osoba ako postupi protivno članku 4. ove Odluke u iznosu od 1.000,00 – 3.000,00 kn.

1. **ZAVRŠNE ODREDBE**

**Članak 9.**

Ova Odluka stupa na snagu osmog dana od dana objave u „Službenom glasniku Grada Splita“.

**PREDSJEDNIK GRADSKOG VIJEĆA**

Igor Stanišić

**OBRAZLOŽENJE**

Stupanjem na snagu novog Zakona o komunalnom gospodarstvu („Narodne novine“ br. 68/18) u kojem je omogućena pravna regulacija pitanja zauzimanja javne površine od strane uličnih zabavljača i svirača stvoreni su pravni preduvjeti za donošenje Odluke s kojom bi se reguliralo ova problematika.

Kako je Grad Split veliko turističko središte niz godina se suočava sa željama kako domaćih tako i inozemnih građana koji bi željeli na javnim površinama pružati usluge zabave uličnih svirača i zabavljača.

Vezano za gore navedeno bilo je potrebno donijeti Odluku o uličnim zabavljačima na javnim površinama Grada Splita u kojoj će biti izričito navedeno lokacije, vrijeme i drugi uvjeti pružanja usluge zabave od strane uličnih zabavljača i svirača kao i nadzor nad Odlukom od strane komunalnog redarstva te sankcioniranje osoba koje pružaju navedene usluge bez odobrenja.